DA Den Europæiske Unions Tidende CE 78/369

(2004/C 78 E/0389)

SKRIFTLIG FORESPØRGSEL E-1451/03

af Hiltrud Breyer (Verts/ALE) til Kommissionen

(28. april 2003)

Om: Samarbejde med det slovakiske institut for metrologi

Der synes hos det slovakiske institut for metrologi (SMU) i Karlova Ves at være betydelige kvalitative mangler med hensyn til forskningsresultater og sundhedsbeskyttelse og også i relation til personalets kvalifikationer.

Dette blev bl.a. bekræftet af det statslige sundhedsinstitut i Den Slovakiske Republik på baggrund af et andragende fra det slovakiske parlaments sundhedsudvalg (65. møde af 11. juli 2002) og af hr. Gabris fra BEV Dosimetrie-laboratoriet i Seibersdorf i Østrig.

Navnlig ved byggeriet af forskningscentret for cyklotroner skal der være opstået betydelige uregelmæssigheder. Resultaterne af projektet Euromet 526, der blev gennemført i samarbejde med PTB i Braunschweig i Tyskland, var så ringe, at det medførte, at SMU's deltagelse i projektet ophørte.

1. Hvilken finansiel bistand og anden form for EU-støtte modtager/modtog det slovakiske institut for metrologi alt i alt samt i forbindelse med Euromet?

2. Hvilken konkret form for kontrol og overvågning af anvendelsen af midlerne og af forskningen, målingerne og udstyret (f.eks. teknisk udstyr, personalets kvalifikationer, sundhedsbeskyttelse) blev der gennemført, og hvem udførte denne kontrol?

3. Hvad er Kommissionen vurdering af den betydelige ovennævnte kritik af forholdene i forbindelse med forskningen og ledelsen inden for UNMS, SR og SMU?

4. Hvilke konsekvenser vil Kommissionen drage med hensyn til at fortsætte samarbejdet?

Svar afgivet på Kommissionens vegne af Günter Verheugen

(11. juni 2003)

Cyclotron- og Euromet 526-projekterne, som det ærede medlem henviser til, er ikke blevet støttet med EF-midler. Det slovakiske institut for metrologi (SMU) var dog i 1999 inddraget i et Phare-projekt for parvist samarbejde, som sigtede på at forbedre den administrative struktur i almindelighed på området det indre marked. SMU modtog en engangsstøtte til at indføre et kvalitetsforvaltningssystem, der opfylder ISO 9001-2000. Støtten tog i første række form af ekspertrådgivning fra eksperter fra medlemsstaterne. Der var afsat i alt 179 245 EUR til denne støtte til SMU. I september 2002 var hovedformålet med støtten opfyldt, idet SMU opnåede ISO 9001-2000 akkreditering.

SMU er også inddraget i tre forskningsprojekter, der indgår i særprogrammet »Konkurrencedygtig og bæredygtig vækst« under Fællesskabets femte rammeprogram for forskning og teknologisk udvikling. Se nærmere herom på Cordis-databasen: http://www.cordis.lu/growth/src/projects.htm.

Kommissionen har under sin overvågning af Slovakiets forberedelser til tiltrædelse og evne til at opfylde kravene i EU-retten generelt konstateret, at det slovakiske kontor for standarder, måling og prøvning (UNMS) fungerer godt, skønt der kunne ske forbedringer. I udsigten til den alsidige tilsynsrapport, som Kommissionen vil fremlægge til efteråret om de tiltrædende landes forberedelse på tiltrædelsen, sætter Kommissionen særlig stor pris på at høre alle aktørers mening, således at der kan tages hensyn hertil. Kommissionen vil fortsætte med at samarbejde med de berørte slovakiske organer om at indkredse mangler, også af den art, som det ærede medlem omtaler, og for at støtte en indsats for yderligere forbedringer.